CELEX: 32019R0462
Language: lt
Date: 2019-01-30 00:00:00
Title: 2019 m. sausio 30 d. Komisijos deleguotasis reglamentas (ES) 2019/462, kuriuo dėl Europos Parlamento ir Tarybos reglamente (ES) Nr. 600/2014 nustatytų skaidrumo prieš sudarant ir sudarius sandorį reikalavimų netaikymo Anglijos bankui iš dalies keičiamas Deleguotasis reglamentas (ES) 2017/1799 (Tekstas svarbus EEE.)

22.3.2019   
               
               
                  LT
               
               
                  Europos Sąjungos oficialusis leidinys
               
               
                  L 80/13
               
            
         KOMISIJOS DELEGUOTASIS REGLAMENTAS (ES) 2019/462
         2019 m. sausio 30 d.
         kuriuo dėl Europos Parlamento ir Tarybos reglamente (ES) Nr. 600/2014 nustatytų skaidrumo prieš sudarant ir sudarius sandorį reikalavimų netaikymo Anglijos bankui iš dalies keičiamas Deleguotasis reglamentas (ES) 2017/1799
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2014 m. gegužės 15 d. Europos Parlamento ir Tarybos reglamentą (ES) Nr. 600/2014 dėl finansinių priemonių rinkų, kuriuo iš dalies keičiamas Reglamentas (ES) Nr. 648/2012 (1), ypač į jo 1 straipsnio 9 dalį,
         kadangi:
         
                     (1)
                  
                  
                     pagal Reglamento (ES) Nr. 600/2014 1 straipsnio 6 dalį sandoriams, kurių šalys yra Europos centrinių bankų sistemos (toliau – ECBS) narės, netaikomi prekybos skaidrumo reikalavimai, kai tie sandoriai sudaromi įgyvendinant pinigų, užsienio valiutos ar finansinio stabilumo politiką;
                  
               
                     (2)
                  
                  
                     tokia Reglamento (ES) Nr. 600/2014 taikymo išimtis pagal to reglamento 1 straipsnio 9 dalį gali būti taikoma trečiųjų valstybių centriniams bankams, taip pat Tarptautinių atsiskaitymų bankui;
                  
               
                     (3)
                  
                  
                     Komisijos deleguotajame reglamente (ES) 2017/1799 (2) nustatytą trečiųjų valstybių centrinių bankų, kuriems taikoma išimtis, sąrašą reikėtų atnaujinti, be kita ko, siekiant, kai tinka, Reglamento (ES) Nr. 600/2014 1 straipsnio 6 dalyje nustatytą išimtį pradėti taikyti kitiems trečiųjų valstybių centriniams bankams;
                  
               
                     (4)
                  
                  
                     2017 m. kovo 29 d. Jungtinė Karalystė pranešė apie savo ketinimą išstoti iš Sąjungos pagal Europos Sąjungos sutarties 50 straipsnį. Jei Europos Vadovų Taryba, susitarusi su Jungtine Karalyste, vieningai nenuspręs pratęsti termino, Sutartys Jungtinei Karalystei nustos galioti nuo Susitarimo dėl išstojimo įsigaliojimo dienos arba, jei tokio susitarimo nėra, praėjus dvejiems metams po to pranešimo gavimo;
                  
               
                     (5)
                  
                  
                     Susitarime dėl išstojimo, dėl kurio susitarė derybininkai, nustatyta Sąjungos teisės nuostatų taikymo Jungtinei Karalystei ir jos teritorijoje tvarka po to, kai Sutartys Jungtinei Karalystei nustos galioti. Jeigu tas susitarimas įsigalios, Reglamentas (ES) Nr. 600/2014, įskaitant jo 1 straipsnio 6 dalyje numatytą išimtį, pagal tą susitarimą Jungtinei Karalystei ir jos teritorijoje bus taikomas pereinamuoju laikotarpiu ir pasibaigus tam laikotarpiui nustos būti taikomas;
                  
               
                     (6)
                  
                  
                     Jungtinei Karalystei išstojus iš Sąjungos, jeigu nebūtų jokių specialių nuostatų, Anglijos bankas nebegalėtų naudotis esamomis išimtimis, nebent jis būtų įtrauktas į trečiųjų valstybių centrinių bankų, kuriems taikoma išimtis, sąrašą;
                  
               
                     (7)
                  
                  
                     atsižvelgdama į informaciją, gautą iš Jungtinės Karalystės, Komisija parengė ir Europos Parlamentui bei Tarybai pateikė ataskaitą, kurioje įvertinamas Anglijos banko tarptautinis traktavimas. Toje ataskaitoje (3) padaryta išvada, kad Reglamente (ES) Nr. 600/2014 nustatytų skaidrumo prieš sudarant ir sudarius sandorį reikalavimų tikslinga netaikyti Jungtinės Karalystės centriniam bankui. Taigi Anglijos bankas turėtų būti įtrauktas į Deleguotajame reglamente (ES) 2017/1799 nustatytą centrinių bankų, kuriems taikoma išimtis, sąrašą;
                  
               
                     (8)
                  
                  
                     Jungtinės Karalystės institucijos pateikė patikinimą dėl ECBS narių statuso, teisių ir pareigų, taip pat dėl savo ketinimo ECBS nariams, įgyvendinantiems pinigų, užsienio valiutos ir finansinio stabilumo politiką, taikyti išimtį, panašią į numatytąją Reglamento (ES) Nr. 600/2014 1 straipsnio 6 dalyje;
                  
               
                     (9)
                  
                  
                     todėl Komisijos deleguotasis reglamentas (ES) 2017/1799 turėtų būti atitinkamai iš dalies pakeistas;
                  
               
                     (10)
                  
                  
                     Komisija toliau reguliariai stebi, kaip traktuojami tie centriniai bankai ir viešosios įstaigos, kuriems netaikomi prekybos skaidrumo reikalavimai ir kurie nurodyti Komisijos deleguotojo reglamento (ES) 2017/1799 priede pateiktame sąraše. Tas sąrašas gali būti atnaujintas atsižvelgiant į reglamentavimo tvarkos raidą tose trečiosiose valstybėse ir visus svarbius naujus informacijos šaltinius. Atlikus tokį pakartotinį vertinimą, tam tikros trečiosios valstybės galėtų būti išbrauktos iš subjektų, kuriems taikoma išimtis, sąrašo;
                  
               
                     (11)
                  
                  
                     šis reglamentas turėtų įsigalioti skubos tvarka ir būti taikomas nuo dienos, einančios po dienos, kurią Jungtinei Karalystei ir jos teritorijoje nustoja būti taikomas Reglamentas (ES) Nr. 600/2014,
                  
               PRIĖMĖ ŠĮ REGLAMENTĄ:
         
            1 straipsnis
            Deleguotojo reglamento (ES) 2017/1799 I priedas pakeičiamas šio reglamento priedo tekstu.
         
         
            2 straipsnis
            Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
            Jis taikomas nuo dienos, einančios po dienos, kurią Jungtinei Karalystei ir jos teritorijoje nustoja būti taikomas Reglamentas (ES) Nr. 600/2014.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2019 m. sausio 30 d.
            
               
                  Komisijos vardu
               
               
                  Pirmininkas
               
               Jean-Claude JUNCKER
            
         
         
            (1)  OL L 173, 2014 6 12, p. 84.
         
            (2)  2017 m. birželio 12 d. Komisijos deleguotasis reglamentas (ES) 2017/1799, kuriuo papildomos Europos Parlamento ir Tarybos reglamento (ES) Nr. 600/2014 nuostatos, susijusios su skaidrumo reikalavimų iki ir po sandorio sudarymo netaikymu tam tikrų trečiųjų valstybių centriniams bankams, įgyvendinantiems pinigų, užsienio valiutos ir finansinio stabilumo politiką (OL L 259, 2017 10 7, p. 11).
         
            (3)  Komisijos ataskaita Europos Parlamentui ir Tarybai dėl išimties pagal Finansinių priemonių rinkų reglamentą taikymo Jungtinės Karalystės centriniam bankui (Anglijos bankui) [(COM(2019) 69)].
      
      
         
            PRIEDAS
            
               
                  
                     „1 PRIEDAS
                     
                                 1.
                              
                              
                                 Australija:
                                 
                                             —
                                          
                                          
                                             Australijos rezervų bankas;
                                          
                                       
                           
                                 2.
                              
                              
                                 Brazilija:
                                 
                                             —
                                          
                                          
                                             Brazilijos centrinis bankas;
                                          
                                       
                           
                                 3.
                              
                              
                                 Kanada:
                                 
                                             —
                                          
                                          
                                             Kanados bankas;
                                          
                                       
                           
                                 4.
                              
                              
                                 Ypatingasis Administracinis Kinijos Regionas Honkongas:
                                 
                                             —
                                          
                                          
                                             Honkongo pinigų institucija;
                                          
                                       
                           
                                 5.
                              
                              
                                 Indija:
                                 
                                             —
                                          
                                          
                                             Indijos rezervų bankas;
                                          
                                       
                           
                                 6.
                              
                              
                                 Japonija:
                                 
                                             —
                                          
                                          
                                             Japonijos bankas;
                                          
                                       
                           
                                 7.
                              
                              
                                 Meksika:
                                 
                                             —
                                          
                                          
                                             Meksikos bankas;
                                          
                                       
                           
                                 8.
                              
                              
                                 Korėjos Respublika:
                                 
                                             —
                                          
                                          
                                             Korėjos bankas;
                                          
                                       
                           
                                 9.
                              
                              
                                 Singapūras:
                                 
                                             —
                                          
                                          
                                             Singapūro pinigų institucija;
                                          
                                       
                           
                                 10.
                              
                              
                                 Šveicarija:
                                 
                                             —
                                          
                                          
                                             Šveicarijos nacionalinis bankas;
                                          
                                       
                           
                                 11.
                              
                              
                                 Turkija:
                                 
                                             —
                                          
                                          
                                             Turkijos Respublikos centrinis bankas;
                                          
                                       
                           
                                 12.
                              
                              
                                 Jungtinė Karalystė:
                                 
                                             —
                                          
                                          
                                             Anglijos bankas;
                                          
                                       
                           
                                 13.
                              
                              
                                 Jungtinės Amerikos Valstijos:
                                 
                                             —
                                          
                                          
                                             JAV federalinio rezervo sistema;
                                          
                                       
                                             —
                                          
                                          
                                             Tarptautinių atsiskaitymų bankas.
                                          
                                       
                           
               “